KIRJALLINEN KYSYMYS E-3335/00

esittäjä(t): Benedetto Della Vedova (TDI) komissiolle

(25. lokakuuta 2000)

Aihe: Infostrada-yhtiön liittäminen Eneliin

Viime tuntien aikana Italian kansallinen sähköyhtiö Enel ja Vodafone AirTouch plc. ovat päässeet alustavaan sopimukseen siitä, että Italian valtion hallitsema Enel ostaa lähes 12 miljardin euron suuruisella summalla Infostrada-yhtiön, joka on Italian toiseksi suurin lankapuhelin- ja internet-operaattori.

Enelin pääomasta 68 prosenttia on Italian valtion omistuksessa ja yhtiö hyötyy vielä nykyäänkin laeista, joilla sille esimerkiksi varmistetaan noin 70 prosenttia Italian sähkönkulutuksesta kattavan kiintiön hallinta.

Määräävän asemansa ansioista Enel on voinut jatkuvasti soveltaa kalliimpia tariffeja Euroopan unionissa keskimäärin voimassa oleviin maksuihin nähden, mistä perheet ja italialainen tuotantojärjestelmä joutuvat kärsimään. Monopoliaseman hyödyntäminen ei näytä olevan päättymässä yhteisön sähkömarkkinoiden vapauttamista koskevista normien käyttöönotosta huolimatta, ja on myös syytä ottaa huomioon, että kyseisten markkinoiden vapauttaminen etenee äärimmäisen hitaasti.

Enelin tällä tavoin keräämät mittavat taloudelliset resurssit suovat sille mahdollisuuden ostaa Infostradan ja ulottaa määräävän asemansa vääristävät vaikutukset sähkömarkkinoilta myös puhelinliikenteen alalle.

Enelin kumppanina Infostradan ostossa on France Telecom, toinen aiemmin monopoliasemassa ollut operaattori, joka on Ranskan valtion omistuksessa (nämä kaksi yhtiötä pitävät hallussaan 56 ja 44 prosenttia Wind-puhelinyhtiön pääomasta, johon Infostrada aiotaan liittää).

Eikö komissio katso, että edellä kuvaillussa tilanteessa on itse asiassa epäsuorasti kyse valtionavun väärinkäytöstä, joka on ristiriidassa EY:n perustamissopimuksen 87 artiklan kanssa, tai määräävän aseman väärinkäytöstä, joka on ristiriidassa EY:n perustamissopimuksen 82 artiklan kanssa?

Mario Montin komission puolesta antama vastaus

(10. tammikuuta 2001)

Komissio vastaanotti 28. marraskuuta 2000 ilmoituksen yrityskaupasta, jossa Enel S.p.A. ja France Télecom aikovat ostaa Infostrada S.p.A:n Vodafone AirTouch plc:ltä. Aiottua yrityskauppaa arvioidessaan komission on tutkittava sitä sulautuma-asetuksen kriteerein eli sen on tutkittava, luoko kauppa joillakin markkinoilla määräävän aseman tai vahvistaako se tällaista asemaa.

Tässä vaiheessa on liian aikaista muodostaa lopullista kantaa aiotusta yrityskaupasta. Alustavasti näyttää kuitenkin siltä, että ainoastaan Enelin ja France Télécomin yhteisesti omistaman Wind-puhelinyhtiön toiminta on päällekkäistä Infostradan toiminnan kanssa ja ainoastaan Italian telemarkkinoilla. Komission on tehtävä päätös yrityskaupan hyväksymisestä tai menettelyn seuraavaan vaiheeseen siirtymisestä 10. tammikuuta 2001 mennessä. Todettakoon, että France Télécomilla ei ole enää lain tuomaa monopoliasemaa Ranskassa, sillä maan televiestintämarkkinat vapautettiin kokonaan kilpailulle 1. tammikuuta 1998.

Kun komissio tutkii sulautuma-asetuksen perusteella, luoko yrityskauppa määräävän aseman tai vahvistaako se sellaista, se ottaa huomioon kaikki tekijät, jotka voivat vaikuttaa uuden yksikön asemaan markkinoilla. Tarkastelussa ei rajoituta pelkästään niihin yrityksiin, joita kauppa suoraan koskee (ts. ostettuun yritykseen tai sulautuman seurauksena syntyvään yritykseen), vaan se ulottuu myös emoyhtiöön tai -yhtiöihin.

Italian energiahinnoista voidaan todeta, että Enel toimittaa sähköä asiakkailleen välittäjien kautta, kunnes Acquirente Unico aloittaa toimintansa. Hintoja ei määritä Enel vaan Italian viranomainen Autorità per l'energia elettrica e il gas. Komissiolla ei ole tällä hetkellä tietoa määräävän aseman väärinkäytöstä.